የኢትዮጵያ ኢኮኖሚ ባለፈው የበጀት ዓመት የ9 ነጥብ 7 በመቶ ዕድገት አስመዘገበ
የኢትዮጵያ አጠቃላይ ኢኮኖሚ ባለፈው የበጀት ዓመት የ9 ነጥብ 7 በመቶ ዕድገት ማስመዝገቡን ጠቅላይ ሚኒስትር ሃይለማሪያም ደሳለኝ አስታወቁ።ጠቅላይ ሚኒስትሩ የመንግስትን የዘጠኝ ወራት የአፈጻጸም ሪፖርት ዛሬ ለህዝብ ተወካዮች ምክር ቤት አቅርበዋል።በዚህም የዓለም ምጣኔ ሃብት ችግር ውስጥ በነበረበትና የነዳጅ ዋጋ ውድ በሆነበት ሁኔታ የኢትዮጵያ ኢኮኖሚ የ 9 ነጥብ 7 በመቶ ዕድገት አሳይቷል ብለዋል።ኢኮኖሚው ያድጋል ተብሎ የታቀደው በ11 በመቶ እንደነበር ያስታወሱት ጠቅላይ ሚኒስትሩ ከነበሩ በርካታ ችግሮችና ከሰሃራ በታች ያሉ በርካታ ሀገራት ካስመዘገቡት የ5 ነጥብ 4 በመቶ አማካይ ዕድገት አንጻር ሲታይ የኢትዮጵያ ዕድገት ከፍተኛ እንደሆነ ተናግረዋል።ዘንድሮም የሀገራችን ኢኮኖሚ የ11 ነጥበ 3 በመቶ ዕድገት ያስመዘግባል ተብሎ ትንበያ መቀመጡን አስታውቀዋል።በበጀት ዓመቱ ዘጠኝ ወራት የማኑፋክቸሪንግ ዘርፍ የ11 ነጥብ 4 በመቶ እና የግብርና ምርቶች ኤክስፖርት 9 በመቶ ዕድገት ማሳያታቸውንም አቶ ሃይለማሪያም ጠቅሰዋል።የህብረተሰቡን የቁጠባ ባህል ለማሳደግ በተሰራው ስራም በ2002 ዓ ም ከነበረበት 12 ነጥብ 7 በመቶ ዘንድሮ በ2005 ወደ 17 ነጥብ 7 በመቶ ማሳደግ ተችሏል ብለዋል።በዚህም በዕድገትና ትራንስፎርሜሽን ዕቅዱ የመጨረሻ ዓመት የቁጠባ መጠኑን ወደ 15 በመቶ ለማሳደግ የተቀመጠውን ግብ ቀደም ብሎ ማሳካተ እንደተቻለ አስታውቀዋል።በተፈጥሮ ሃብት ልማትና ጥበቃ ዙሪያ በተሰራ ስራም 26 ሚሊየን ዜጎችን ማሳተፍ እንደተቻለ የጠቀሱት ጠቅላይ ሚኒስትሩ ከእነዚህም 46 ከመቶው ሴቶች እንደሆኑ ገልጸዋል።በዚህም 2 ነጥብ 3 ሚሊየን ሄክታር መሬት በአነስተኛ መስኖ ለማልማት ታቅዶ 2 ሚሊየን ሄክታር መሬት ማልማት እንደተቻለ አስታውቀዋል።የታላቁ ህዳሴ ግድብ ግንባታ 31 በመቶ መከናወኑን የተናገሩት አቶ ሃይለማሪያም ፤ 84 በመቶው ስራው የተከናወነው የግልገል ጊቤ -3 ሃይል ማመንጫ በሚቀጥለው ዓመት ሃይል ማመንጨት እንደሚጀምርም ገልጸዋል።የኢትዮ- ጁቡቲ ባቡር ሃዲድ ስራ 37 በመቶ ፤ የአዲስ አበባ ቀላል ባቡር ደግሞ 60 በመቶ መከናወኑን የተናገሩት ጠቅላይ ሚኒስትሩ የገናሌ እና አዳማ የነፋስ ሃይል ማመንጫ ፕሮጀክቶችም በተያዘላቸው ዕቅድ መሰረት እየተከናወኑ ስለመሆናቸው አስረድተዋል።እንደ አቶ ሃይለማሪያም ገለጻ አብዛኞቹ የስኳር ፋብሪካዎች ማምረት የሚጀመር ሲሆን በኢትዮ- ቴሌኮም በኩልም የሞባይል ስልክ ተጠቃሚዎችን ቁጥር 59 ሚሊየን ለማድረስ እየተሰራ ነው።ከመልካም አስተዳደር ጋር በተያያዘም በመሬት አስተዳደር ዙሪያ የሚታየውን የኪራይ ሰብሳቢነት አስተሳሰብ በመታገል በኩል ውጤት ማምጣት እንደተቻለ ተናግረዋል።የትምህርትና የጤና ሽፋንና ጥራትን ለማሻሻል በተከናወኑ ስራዎችም በርከታ መሻሻሎች እንደተመዘገቡ መናገራቸውን ዋልታ ኢንፎርሜሽን ማዕከል ዘግቧል።